Bejaardes ‘erg aangerand’ tydens plaasaanvalArgieffoto ŉ Bejaarde egpaar, vermoedelik tussen 70 en 80 jaar oud, is vroegoggend op hul plaas in die Koster-omgewing in Noordwes deur aanvallers oorval terwyl hulle lê en slaap het. Volgens kol. Adele Myburgh, polisiewoordvoerder, het die voorval omstreeks 02:00 plaasgevind. “Ons weet nog nie in die stadium hoeveel aanvallers betrokke was nie aangesien die egpaar reeds na die hospitaal gehaas is toe polisie by die toneel opgedaag het. Die aanvallers het toegang tot die huis verkry deur ŉ venster oop te dwing,” het Myburgh gesê. Myburgh het gesê inligting is in dié stadium nog skraps, maar het bevestig dat die egpaar erg aangerand is en met ernstige beserings na die hospitaal geneem is. Dit is onduidelik waarmee of hoe hulle aangerand is. “Die huis is geplunder en die kluis was oopgedwing; ons weet nou nog nie wat presies gesteel is nie,” het sy gesê. Myburgh het gesê dit lyk in dié stadium of ŉ plaaswerker wat in ŉ huisie agter die plaashuis woon ook aangerand is. Die aanvallers het van die toneel gevlug in die egpaar se silwer Isuzu-bakkie. Die polisie ondersoek ŉ saak van huisroof. Niemand is nog in verband met die voorval in hegtenis geneem nie.